കല്പ്പാത്തി രഥോത്സവം ഇന്ന് കൊടിയേറ്റം പാലക്കാട് കല്പ്പാത്തി രഥോത്സവത്തിന് ഇന്ന് കൊടിയേറും. കല്പാത്തി വിശാലാക്ഷീസമേത വിശ്വനാഥസ്വാമിക്ഷേത്രത്തിലും പഴയകല്പാത്തി ലക്ഷ്മീനാരായണപെരുമാള് ക്ഷേത്രം, പുതിയകല്പാത്തി മന്തക്കര മഹാഗണപതിക്ഷേത്രം, ചാത്തപ്പുരം പ്രസന്ന മഹാഗണപതി ക്ഷേത്രം എന്നിവിടങ്ങളിലുമാണ് ഇന്ന് രാവിലെ കൊടിയേറുക. വിശാലാക്ഷീസമേത വിശ്വനാഥസ്വാമിക്ഷേത്രത്തില് രാവിലെ 9.30നും 10.30നും ഇടയിലും മറ്റ് ഗ്രാമക്ഷേത്രങ്ങളില് പത്തരയ്ക്കും പതിനൊന്നിനും ഇടയിലുമാണ് കൊടിയേറ്റം. കൊറോണ മാനദണ്ഡങ്ങള് പാലിച്ച് ക്ഷേത്ര മതില്ക്കെട്ടിനകത്താണ് ചടങ്ങുകളെന്ന് വിശ്വനാഥസ്വാമിക്ഷേത്രം മാനേജിംഗ് ട്രസ്റ്റി വി.കെ. മണികണ്ഠവര്മ പറഞ്ഞു. രാവിലെ വിശേഷാല് പൂജകള്ക്ക് ശേഷമാവും രഥാരോഹണം. പുറത്തുനിന്നുള്ളവരെ പ്രവേശിപ്പിക്കില്ല. ഇന്ന് മുതല് 14വരെ വൈകീട്ട് ദേവന്മാരുടെ പ്രദക്ഷിണമുണ്ടാവും. 13 മുതല് 16 വരെയാണ് രഥപ്രയാണം. നിയന്ത്രണങ്ങള് നിലവിലുള്ളതിനാല് പല്ലക്കുകളിലും ഗോരഥങ്ങളിലുമായി ക്ഷേത്രത്തിനുചുറ്റും മാത്രമാകും ചടങ്ങുകള്.